Min jaf kemm hemm min illum waqt l-ikla ta' nofsinhar jew wara xi ħarġa tajba ilbieraħ filgħaxija se jgħid li minn għada dieta, eżerċizzju fiżiku u dixxiplina. Oħrajn forsi jgħidu li dak li se jieħdu llejla jkun l-aħħar nifs ta' sigarett, vizzju li jeqred lill-bosta. Insomma, fis-sigħat ta' dan l-ewwel jum ta' Jannar min jaf kemm se jsiru riżoluzzjonijiet. Imma kemm jinżammu dawn ir-riżoluzzjonijiet? Abraham Abela tkellem ma' numru ta' personalitajiet u għamlilhom tliet mistoqsijiet. Clint Bajada – Il-Kap tal-One Radio 1. Naħseb li huwa tajjeb li bniedem qisu jagħmel dik in-naqra ta' mira u jkollu xewqa li jżommha. Jiġifieri naqbel li dak li jkun jagħmel reżoluzzjoni imma mbagħad ovvjament irid jimxi magħha u jżommha. 2. Jien nipprova nżomm magħhom imma ħafna drabi minħabba x-xogħol, għax jien normalment ikunu li nipprova nqatta' iktar ħin mal-familja u nipprova ngħix aktar, imma sfortunatament minħabba x-xogħol xi kultant tipprova tagħmel mill-aħjar imma ma jirnexxilekx għax ix-xogħol xi kultant, kif jgħid il-Malti, jirkbek. Nixtieq li din is-sena ir-reżoluzzjonijiet inżommhom, ma nafx kemm ħa nkun kapaċi. Pereżempju r-reżoluzzjonijiet taż-żmien il-festi żammejthom għaliex għidt fi żmien il-festi ħa nipprova naħdem inqas, kemm jista jkun ma naċċettax xogħol żejjed milli għandi u nipprova nżomm magħhom. Il-bqija nipprova kemm jista' jkun ngħix ħajja sempliċi u rilassata milli ħafna attivitajiet.Xi kultant tispiċċa ma jkollokx ċans tgawdi l-festi għaliex dejjem minn ħaġa għal oħra u x-xogħol xi kultant ma jtikx ċans li tgawdi dawn il-festi sbieħ. 3. Naħseb l-aħjar ħaġa li nibda hi li nagħmel iktar taħriġ bil-ħsieb li fi Frar nieħu sehem fil-Half Marathon, allura irrid ta' kuljum inqum nitrenja sabiex inkun tajjeb u nkun kapaċi nasal nofs maratona li ħa nagħmel għall-ewwel darba, jiġifieri ninsab ħerqan, imbagħad ġaladarba inkun bdejt it-taħriġ ta' kuljum, nipprova nżommu matul is-sena kollha għal ħajja iktar b'saħħitha. Gabi Calleja – Koordinatur Malta Gay Ritghs Movement 1. Naħseb li tajjeb li jkollok miri fil-ħajja, mhux għax naħseb li dawk li tagħmel fl-ewwel tas-sena żżommhom. 2. Fil-verità, lanqas niftakar x'għamilt u x'm'għamiltx jiġifieri l-memorja tiegħi hija agħar naħseb, diffiċli niftakar dak li ħsibt sena ilu. Iċ-ċansijiet huma li le. 3. Naf li ħa tkun sena pjuttost impenja ttiva allura r-reżoluzzjoni hija li kemm jista' jkun insib ftit ħin fejn inkun mal-mara tiegħi u nkun nista' nirrilassa ftit. Janice Bartolo – L-Editur Tal-One.com.mt U Preżentatriċi 1. Jiena naħseb illi dejjem hija xi ħaġa tajba li wieħed jiddeċiedi kif se jtejjeb lilu nnifsu. Issa vera, min iżommhom, min le, ir-rieda hemm tkun u l-fatt li jkun hemm ir-rieda jagħmel ir-reżoluzzjoni xi ħaġa tajba. 2. Ngħidlek il-verità q as biss niftakar x'kienu imma dejjem nipprova nagħmel reżoluzzjonijiet mal-medda taż-żmien, jiġifieri tiġri xi ħaġa fil-ħajja li ssib ruħek f'sitwazzjoni partikolari u tagħmel reżoluzzjoni biex inti dejjem tkun aħjar f'dik is-sitwazzjoni. Issa, tul is-sena min jaf kemm għamilt reżoluzzjonijiet. F'xi punti ta' ħajti rnexxejt, f'xi punti oħra nixtieq inkompli naħdem u dik hi l-ħajja. Diment li nagħraf illi għad fadalli xi ntejjeb inħoss li qiegħda fit-triq it-tajba. 3. Jiena x-xogħol tiegħi inbidel ħafna din is-sena, imbidel drastikament għax aktar milli naħdem fuq it-televiżjoni, issa qed naħdem onlajn. L-ewwel reżoluzzjoni hija li l-prodott onlajn ikompli jitjieb. Diġà tjiebna ħafna fi ftit żmien. Issa nixtieq illi nimxu għall-istadju li nkomplu ntejbu, inkunu bl-aħbar mill-ewwel u nkunu fost l-aqwa li hawn fil-pajjiż bħalissa. Fuq livell personali, il-fatt li x-xogħol żdied b'mod drastiku jibqa' sfida ukoll biex insib bilanċ bejn il-ħajja u x-xogħol. Dik hija importantissima u xi kultant nittraskuraha, ħaġa li nixtieq intejjeb. Barra minn hekk fejn tidħol is-soċjetà nixtieq li nwassal messaġġ, speċjalment issa li għandi l-għodda tal-onlajn, biex forsi naraw xena politika daqsxejn inqas aggressiva u jasal il-messaġġ li diskors ta' mibegħda, dak li ngħidulu hate speech, ma jibqax xi ħaġa aċċettata fis-soċjetà tagħna. Din hija xi ħaġa li verament nixtieq naħdem fuqha għas-sena l-ġdida biex almenu n-nies ikunu konxji li dik hija xi ħaġa ħażina, ġejja minn fejn ġejja, diskors ta' mibegħda mhux aċċettabbli. Lydia Abela – Segretarju Eżekuttiv Tal-Partit Laburista 1. M'iniex persuna li nemmen fir-reżoluzzjonijiet. Nemmen li dak li jeħtieġ isir jew li rrid intejjeb, irid jiġi indirizzat fil-ħin u mhux nistenna l-bidu tas-sena biex nagħmlu. Għalhekk dejjem nipprova nilħaq il-miri tiegħi matul is-sena. 2. Minħabba li ma nemminx fihom, ma nagħmel l-ebda reżoluzzjoni fil-bidu tas-sena għar-raġuni li nemmen li dak li għandu jsir, isir mill-ewwel. 3. Dan iż-żmien aktar jagħtini ċans nirrifletti fuq dak li nkun għamilt matul is-sena u nħares 'il quddiem għall-pjanijiet li jkolli għas-sena l-ġdida. Karl Stagno Navarra – Ġurnalist U Preżentatur 1. Ir-reżoluzzjonijiet għalija huma importanti għaliex jagħtuni impenn għas-sena li ġejja. Inħares lura lejn is-sena li spiċċat u nipprova nagħmel l-aħjar biex dak li fl-opinjoni tiegħi kien li fih inqast, nipprova nirranġahom fis-sena l-ġdida. Ħafna drabi jirnexxieli, imma ħafna drabi le. 2. Il-maġġoranza tagħhom iva però hemm ħafna oħrajn li ma żammejtx, proprju iktar għall-agħar. 3. Huma tlieta l-iktar importanti. L-ewwel waħda hija ż-żamma tal-fiżika billi nerġa' nipprova mmur il-gym wara li waqaft fil-bidu tas-sajf. Innaqqas iż-żaqq li rabbejt matul dawn l-aħħar xhur illi ma kontx qed nagħmel l-eżerċizzju fiżiku. Irrid ukoll nieqaf inpejjep, waħda marbuta mal-oħra. U fl-aħħar irrid nara li namministra aħjar il-ħin ħieles tiegħi, għaliex irrid ngħid li meta nkun fil-ħin ħieles tiegħi irrid nitfi moħħi jew it-telefown milli noqgħod naħseb fuq ix-xogħol u x'qed isir u li għad fadal xi jsir. Ovvjament il-programm Pjazza jieħu ħafna ħsieb għaliex trid tippjana għall-ġimgħa kollha, però imbagħad jinqalgħu avvenimenti fejn imbagħad il-moħħ irid jibqa' għaddej u taħseb biex tkun innovattiv u taqbad u tgħid ikollok risposta għall-ġrajjiet permezz tal-mistiedna li jkunu ideali għad-diskussjoni. Karl Izzo – Kowċ Tat-Team Nazzjonali Malti Tal-Waterpolo 1.Ir-reżoluzzjonijiet minn meta konna żgħar kienu dejjem affarijiet li konna nagħmluhom ovjament fl-aħħar tas-sena għall-bidu tas-sena l-ġdida. Is-soltu tagħmilhom u 99% ma żżommhomx, imma għall-inqas tkun tipprova tagħmilhom, tiddeċidihom biex tkun tista' tagħmel xi ħaġa ġdida, xi ħaġa li tkun trid tagħmel għas-sena li ġejja. 2. Ftit li xejn, ftit li xejn. Jiena dejjem nipprova ovvjament. Ir-reżoluzzjoni tiegħi ovvjament dejjem tkun li nkun iktar id-dar mal-familja, nagħti inqas dedikazzjoni għall-isport u iktar ħin għall-familja, u iktar u iktar li nibda nerġa' nipprova nipprattika xi forma ta' moviment ta' sport biex inkun nista' nżomm daqsxejn il-piż iktar rispettabbli. 3.Jien peress li jien kowċ u suppost inkun ta' eżempju lejn il-plejers tiegħi, nipprova nżomm forma fiżika aħjar milli għandi, nipprova dejjem ngħaddi daqsxejn iktar ħin li huwa dovut lejn il-familja tiegħi u ovvjament nipprova wkoll nagħmel iktar ħin biex inkun nista' ngħin lil min hu inqas ixxurtjat minni, min jista' forsi nressaq daqsxejn xi nies oħra lejn l-isport bħala ambaxxatur tal-isport ta' Malta u nipprova nagħmel milli nista' biex inkun nista ngħin lil ta' madwari. Miriam Dalli – Membru Parlamentari Ewropew 1.Ma tantx nemmen fihom għax nispiċċa kull meta għamilt reżoluzzjoni ma tantx żammejt magħha. Ħlief sena waħda biss meta kont għamilt ir-reżoluzzjonijiet, ktibthom u waħħalthom mal-gwardarobba biex dak li jirnexxieli nagħmel, niċċekkjah u nagħmillu marka. 2.Ngħidlek il-verità m'għamiltx reżoluzzjonijiet imma m'ilux qomt u għidt ara mal-bidu tas-sena l-ġdida għandi bżonn nerġa' nibda mmur niġri kuljum kif kont nagħmel qabel. Jiġifieri dik hija r-reżoluzzjoni tiegħi, li nerġa' nibda mmur niġri kuljum. 3. Personali, li mmur niġri kuljum. Fuq ix-xogħol, li nkun iktar preżenti u iktar involuta anke lokalment Malta. Peter Paul Gauci – Ġurnalist Sportiv U Preżentatur 1. Jiena naħseb li tkun fl-ewwel tas-sena hija data biex iżżomm magħha, prattikament għax għandek id-data li inti tibda tiftakar li fl-ewwel tas-sena ħadt deċiżjoni pereżempju li tibda tagħmel l-eżerċizzju jew li tibda dieta ġdida. Jiġifieri għax għandek data prattikament li hija l-ewwel tas-sena, cut-off date. Għax il-bqija naħseb reżoluzzjoni idealment jekk ikollok bżonn tagħmilha, tagħmilha fi kwalunkwe jum matul is-sena, imma li jkollok id-data bħala punt fiss li tista tirreferi għalih illi tgħid jiena mill-ewwel tas-sena waqaft inpejjep, hija xi ħaġa li naħseb kull sena tasal. 2. Le ta. F'ħafna minnhom ma rnexxiliex. Tipprova però imbagħad sfortunatament ikun hemm affarijiet li ma jirnexxilekx. Pereżempju jiena waħda milli nixtieq nagħmel hija li xi darba norganizza ruħi biex nagħmel esebizzjoni tar-ritratti tiegħi. Kull darba ngħid din is-sena nibda naħdem fuqha imbagħad, l-iktar minħabba ċirkustanzi tax-xogħol u anke ċirkostanzi oħra li ma jkollokx kontroll fuqhom ma jirnexxilix. Nispera li jirnexxieli fl-2017. 3. Nipprova nsib naqra iktar ħin għalija nnifsi. Fis-sens illi qari, għax sfortunatament mhux qed ikolli ċans illi naqra kemm nixtieq, u l-fotografija. Dawk it-tnejn, imma l-fotografija waħda milli kelli tas-sena l-oħra u tal-qari ta' din is-sena. Irrid nipprova li nsib iktar ħin li naqra iktar.